પરિષદને પ્રકાશનપ્રવૃત્તિ માટે દાન મળેલાં છે. તેમાંથી વિવિધ પ્રકાશનશ્રેણીઓમાં પુસ્તકો પ્રકાશિત થાય છે. ગુજરાતી સાહિત્યના કેટલાક પ્રશિષ્ટ પણ હાલ અપ્રાપ્ય ગ્રંથો પણ પરિષદે પુનર્મુદ્રિત કરીને પ્રજાને સુલભ કરી આપ્યા છે. નવોદિત અને સન્માન્ય સર્જકોની કૃતિઓ પ્રગટ કરે છે. રાજ્ય સરકારની આર્થિક સહાયથી ગુજરાતી સાહિત્ય પરિષદે ગુજરાતી સાહિત્યનો ઈતિહાસ’ના સાત ગ્રંથો અભ્યાસી વિદ્વાનોના સહયોગથી પ્રકાશિત કર્યા છે; આ ગ્રંથશ્રેણી માટે પ્રા.ચિમનલાલ ત્રિવેદીની મૂલ્યવાન સેવાઓ પ્રાપ્ત થઈ છે. પ્રા.જયંત કોઠારી અને ડૉ.ચંદ્રકાન્ત શેઠના નેજા નીચે આરંભાયેલો ‘ગુજરાતી સાહિત્યકોશ’ ચન્દ્રકાન્ત ટોપીવાળાના સંપાદનમાં ત્રણ ખંડોમાં પૂરો થયો છે.